LIETUVOS BANKO VALDYBOS

NUTARIMAS

DĖL KREDITO UNIJŲ DIDŽIAUSIOS PASKOLOS SUMOS VIENAM SKOLININKUI IR DIDELIŲ PASKOLŲ APSKAIČIAVIMO TAISYKLIŲ PATVIRTINIMO

2008 m. gruodžio 16 d. Nr. 202

Vilnius

Vadovaudamasi Lietuvos Respublikos Lietuvos banko įstatymo (Žin., 1994, Nr. 99-1957; 2001, Nr. 28-890) 9 straipsniu, Lietuvos Respublikos kredito unijų įstatymo (Žin., 1995, Nr. 26-578; 2008, Nr. 76-3003) 44 straipsniu, Lietuvos banko valdyba nutaria:

1. Patvirtinti:

1.1. Kredito unijų didžiausios paskolos sumos vienam skolininkui ir didelių paskolų apskaičiavimo taisykles (pridedama);

1.2. Didžiausios paskolos sumos vienam skolininkui ir didelių paskolų ataskaitos 7001U formą (pridedama).

2. Nustatyti, kad šis nutarimas įsigalioja 2009 m. sausio 1 d.

VALDYBOS PIRMININKAS	REINOLDIJUS ŠARKINAS

PATVIRTINTA

Lietuvos banko valdybos

2008 m. gruodžio 16 d.

nutarimu Nr. 202

KREDITO UNIJŲ DIDŽIAUSIOS PASKOLOS SUMOS VIENAM SKOLININKUI IR DIDELIŲ PASKOLŲ APSKAIČIAVIMO TAISYKLĖS

I. BENDROSIOS NUOSTATOS

1. Šis dokumentas nustato didžiausios paskolos sumos vienam skolininkui ir didelių paskolų apskaičiavimo tvarką Lietuvos banko licenciją turinčiose kredito unijose (išskyrus Centrinę kredito uniją), kurios pagal Lietuvos Respublikos teisės aktus privalo vykdyti didžiausios paskolos sumos vienam skolininkui ir didelių paskolų normatyvus.

2. Šių taisyklių nustatyta tvarka duomenis apie suteiktas paskolas teikia kredito unijos, kurių perskaičiuotas kapitalas viršija 2 mln. litų.

3. Vartojamos sąvokos:

Skolininkas – tai fizinis arba juridinis asmuo, kuriam kredito unija turi piniginių reikalavimų, parodytų kredito unijos balansiniuose ir (ar) nebalansiniuose straipsniuose, ir (arba) kuriam kredito unija turi piniginių įsipareigojimų, parodytų kredito unijos nebalansiniuose straipsniuose.

Su skolininku susijęs asmuo – asmuo, kuris kartu su skolininku priklauso tarpusavyje susijusių skolininkų grupei.

Tarpusavyje susijusių skolininkų grupė – du arba daugiau kredito unijos skolininkų, kurie yra tarpusavyje susiję dėl tokių priežasčių:

– vienas iš skolininkų valdo kitų skolininkų kvalifikuotąsias įstatinio kapitalo ir (arba) balsavimo teisių dalis;

– skolininkai yra susiję tokiais ryšiais, kad jeigu vienas iš jų negalėtų įvykdyti savo įsipareigojimų kredito unijai, vykdant įsipareigojimus kredito unijai kiltų sunkumų ir kitiems skolininkams. Tokie ryšiai gali būti, pavyzdžiui, vieno asmens išduoti laidavimai, garantijos arba kitos prievolių įvykdymo už kitą asmenį užtikrinimo priemonės, arba bendri įsipareigojimai, kylantys iš sudarytų sandorių, arba tiesioginė tarpusavio verslo priklausomybė, kai tarpusavio verslo ryšiai negali būti nutraukti arba pakeisti kitais verslo ryšiais, arba kai skolininkai yra susiję artimos giminystės ar svainystės ryšiais.

Kredito unijos perskaičiuotas kapitalas – tai kredito unijos kapitalas, kurio dydis perskaičiuojamas vadovaujantis Lietuvos banko valdybos patvirtintomis taisyklėmis dėl kapitalo pakankamumo normatyvo skaičiavimo.

Paskola – tai visi kredito unijos piniginiai reikalavimai skolininkui, parodyti kredito unijos balansiniuose ir nebalansiniuose straipsniuose, taip pat piniginiai kredito unijos įsipareigojimai skolininkui, parodyti kredito unijos nebalansiniuose straipsniuose.

Didelė paskola – tai skolininkui suteikta paskola, kurios vertė, įrašyta kredito unijos buhalterinėje apskaitoje, lygi arba viršija 10 procentų kredito unijos perskaičiuoto kapitalo.

4. Šiose taisyklėse sąvoka „skolininkas“ apima ir su skolininku susijusius asmenis.

5. Kitos šiose taisyklėse vartojamos sąvokos atitinka Lietuvos Respublikos finansų įstaigų įstatyme (Žin., 2002, Nr. 91-3891) vartojamas sąvokas.

II. PASKOLOS SUMOS APSKAIČIAVIMAS

6. Skolininkui suteiktų paskolų sumos sudedamos į bendrą sumą (toliau – paskolos suma) ir Didžiausios paskolos sumos vienam skolininkui ir didelių paskolų ataskaitoje pateikiamas susijusių asmenų (jeigu tokių yra) sąrašas. Nurodoma kredito unijos buhalterinėje apskaitoje įrašyta paskolos vertė.

7. Apskaičiuojant paskolos sumą neįtraukiama:

7.1. įsigyti Lietuvos Respublikos Vyriausybės vertybiniai popieriai, Lietuvos banko vertybiniai popieriai, kitų Europos Sąjungos valstybių narių ir Europos ekonominės erdvės valstybių (toliau – Europos Sąjungos valstybių narių) vyriausybių vertybiniai popieriai;

7.2. paskolos, užtikrintos įkeitus Lietuvos Respublikos Vyriausybės, Lietuvos banko, kitų Europos Sąjungos valstybių narių vyriausybių ir centrinių bankų vertybinius popierius. Jeigu paskola tik iš dalies užtikrinama įkeitus vertybinius popierius, susidaręs visos paskolos ir paskolos dalies, užtikrintos įkeistais vertybiniais popieriais, skirtumas įtraukiamas apskaičiuojant paskolos sumą;

7.3. paskolos, užtikrintos Lietuvos Respublikos Vyriausybės, Lietuvos banko, kitų Europos Sąjungos valstybių narių vyriausybių ir centrinių bankų laidavimais ir garantijomis. Jeigu paskola užtikrinama garantija arba laidavimu tik iš dalies, susidaręs visos paskolos ir paskolos dalies, užtikrintos garantija arba laidavimu, skirtumas įtraukiamas apskaičiuojant paskolos sumą;

7.4. paskolos, užtikrintos įkeitus indėlį, laikomą skolinančioje kredito unijoje. Jeigu paskola užtikrinta įkeistu indėliu tik iš dalies, susidaręs visos paskolos ir paskolos dalies, užtikrintos įkeistu indėliu, skirtumas įtraukiamas apskaičiuojant paskolos sumą;

7.5. vekseliai, išduoti iki 14 kalendorinių dienų laikotarpiui ir akceptuoti Lietuvos Respublikos kredito įstaigų;

7.6. kredito unijos įsipareigojimai (suteikti paskolą, pirkti vertybinius popierius, suteikti garantiją ar laidavimą arba akceptuoti vekselius), kurių sutartyje nustatytas galiojimo terminas yra vieneri metai ir mažiau ir kurie gali būti anuliuoti bet kuriuo metu neįspėjus;

7.7. kredito unijos piniginiai reikalavimai, atsirandantys perkant ir parduodant vertybinius popierius, kai atsiskaitoma per penkias darbo dienas.

III. BAIGIAMOSIOS NUOSTATOS

8. Kiekvieną ketvirtį kredito unijos Lietuvos banko Kredito įstaigų priežiūros departamentui privalo pateikti Didžiausios paskolos sumos vienam skolininkui ir didelių paskolų ataskaitą (7001U forma). Į Didžiausios paskolos sumos vienam skolininkui ir didelių paskolų ataskaitą įtraukiamos didelės paskolos ir atskirai kiekviena paskola, kuri yra mažesnė negu 10 proc. kredito unijos perskaičiuoto kapitalo, bet bendroji paskolų (pagal kredito unijos buhalterinėje apskaitoje įrašytą vertę) suma skolininkui lygi arba viršija 10 procentų kredito unijos perskaičiuoto kapitalo. Į Didžiausios paskolos sumos vienam skolininkui ir didelių paskolų ataskaitą įtraukiamos didelės paskolos, apskaičiuotos pagal II skyriuje nurodytus reikalavimus.

_________________

7001U forma, patvirtinta

Lietuvos banko valdybos 2008 m.

gruodžio 16 d. nutarimu Nr. 202

_____________________________________________

(kredito unijos pavadinimas)

_____________________________________________

(kodas, adresas, tel., faks.)

Lietuvos banko

Kredito įstaigų priežiūros departamentui

kodas 1200

Jogailos g. 14, LT-01116 Vilnius

Pateikimo terminas	iki mėnesio 7 d.

Periodiškumas	kas ketvirtį

DIDŽIAUSIOS PASKOLOS SUMOS VIENAM SKOLININKUI IR DIDELIŲ PASKOLŲ ATASKAITA

__________________ Nr. __________

(data)

Kredito unijos perskaičiuotas kapitalas __________________________

Eil. Nr.	Skolininko ir su juo susijusių asmenų pavadinimas	Skolininko ir su juo susijusių asmenų kodas	Sandorio galiojimo pradžia	Sandorio galiojimo pabaiga	Bendroji paskolos vertė	Paskolos ir kredito unijos perskaičiuoto kapitalo santykis

Turto straipsniai	Nebalansiniai straipsniai	Iš viso

Paskolos suma vienam skolininkui iš viso	X	X	X
Iš viso didelių paskolų	X	X	X
Iš viso paskolų	X	X	X

Vadovas	_______________________	________________

(pavardė)	(parašas)

Vyriausiasis buhalteris	_______________________	________________

(buhalteris)	(pavardė)	(parašas)

Vykdytojas	_______________________	________________

(pavardė)	(parašas)

telefonas __________________

_________________